钦定古今图书集成/明伦汇编/氏族典/第124卷 > 陈羍
## 钦定古今图书集成/明伦汇编/氏族典/第124卷 > 陈羍

按《宋史陈羍传》，“羍字肇方，一字伟节，饶州安仁人。父
诗川，以武功补沭阳令。咸淳元年，父子同举进士，调
滁州司户参军。父丧免，改荆阃粮料院，又以母忧去，
调朐山主簿，制置使郎应雷辟入幕。德祐元年秋，羍
繇海道归杭，授南安军教授，不就，还家。羍少与谢枋
得游，会枋得起兵，安仁首拔入幕，执安仁令李景。景”，
羍里人也。景请得以家赀二万赎罪，羍声其罪斩之。
景子率乡民五千报怨，羍度势不敌，引兵趍信州，会
守吏遁去。羍闻于朝，就摄郡事。益王即位，羍入觐，迁
宗正寺簿、太府寺丞，领江东安抚使。出上饶，接应郡
县，所部才千馀人，屯火烧山。越数月，战溃，被执至豫
章。元帅怜其才，羁縻馆，留之，遁去。后三年，复起兵；寻
败入积烟山中，自刭死。弟年同时被执，死焉。